정조 2년
戊戌十月二十八日巳時。上御熙政堂晝講。詣臺臺臣下直守令。同爲入侍時。同知事李在協。特進官徐浩修參贊官蔡弘履。侍讀官李度默。檢討官李謙彬。假注書李百亨。記事官李信祜鄭東浚。凝善君爔。行副護軍金範勳。吉州牧使李東曄。安東縣監洪益弼。德川郡守李儒敬。祥原郡守具綜。淸道郡守金常行。古群山僉使金德峻。梨峙僉使金雲瑞。正言鄭淵淳。以次進伏訖。上讀子罕篇前受音訖。度默起伏。讀下章。自子曰吾有知乎哉。止欲罷不能。上又讀新受音訖。度默曰。魯論一部書。聖人語默動靜所記者也。反躬體驗。則學聖之道。無過於此。而又況約禮之工。尤切於克己。伏願聖上加勉焉。上曰。下番爲之。謙彬曰。鳳鳥至。河圖出。明時聖王之瑞也。今殿下得位之聖人。而無孔子未遇之歎。則鳳鳥之至。河圖之出。此其時矣。是臣區區之望也。且今聖學高明。仰彌高。鑽彌堅。則實無加勉之語。而聖人之學。亦無極止之時。雖在燕閒之暇。無或間斷焉。上曰。同知事特進官爲之。在協曰。殿下不恥下問。而上下番。已盡陳之。有如叩其兩端而竭焉。臣無仰達之辭矣。浩修曰。下番鳳圖之說。最好矣。聖人得位。德化洋溢。則鳳鳥河圖。必自臻矣。殿下聰明睿智。逈出百王。必以魯論一部。體驗爲治。則鳳圖之祥。其在斯矣。此臣等之望也。上曰。今適事多。文義停止。命經筵先退。仍命書傳敎曰。左副承旨。馳詣昭寧園。奉審摘奸。如禮房奉命處。又命書傳敎曰。右副承旨馳詣藏譜閣。影幀奏審。守直中官以下摘奸以來。又命書傳敎曰。右副承旨。馳詣崇陵惠陵奉審。神御床褥修改處。亦爲奉審。局內諸陵。亦爲奉審。陵官摘奸以來。上曰。右副承旨入侍。賤臣承命出。與右副承旨李在學偕入。上曰。守令進前。吉州牧使李東曄進伏。上問職姓名後。上曰。北土人心獰悍。多有犯分凌上之弊。下去着實爲之。可也。命退。安東縣監洪益弼進伏。上問職姓名後。上曰。爲守令今幾次乎。對曰。十邑矣。上曰。皆謂之得人。着實爲之。已多經歷。七事勿爲。仍命承旨讀宣諭訖。命退。德川郡守李儒敬進伏。上問職姓名後。上曰。下去凡事。如宣傳官時勖爲之。可也。命退。祥原郡守具綜進伏。上問職姓名後。上曰。下去勖爲之。已經宣傳。七事勿爲。命退。淸道郡守金常行進伏。上問職姓名後。上曰。其處年事。何如。對曰。稍勝矣。上曰。民無離散之患。而邑弊民瘼有之否。對曰。別無離散及弊瘼矣。命退。古群山僉使金德峻進伏。上問職姓名後。上曰。以何事上來。對曰。御營價布上納次來矣。上曰。捧納時無弊否。對曰。姑未納矣。上曰。旣已下直。尙未上納邪。對曰。見御將則盡納後下直。爲宜云矣。上曰。庸劣矣。無足數也。命退。在學曰。古群山僉使金德峻。前席奏對。極爲矇然。不可無警。推考。何如。上曰。依爲之。出擧條梨峙僉使金雲瑞進伏。上問職姓名後。上曰。何事上來乎。對曰。三營門價布事。上來矣。上曰。一營當納幾何。對曰。或二千兩。或千餘兩矣。上曰。盡納而無弊乎。對曰。猶未盡納。而弊則無矣。命退。上命臺臣進前。淵淳進伏曰。臣以臺職。入侍筵席。今於古群山僉使金德峻所奏。極爲矇然。固當卽席請罪。而未及周旋。致有承宣替推之擧。臣之所失。於是乎著矣。臣何敢仍冒於臺次乎。請命遞斥臣職。上曰。過矣。上曰。勿辭。亦勿退待。淵淳啓曰。請大靜縣爲奴罪人金壽賢。更令王府。設鞫嚴問。依律處斷。上曰。不允。措辭見上又啓曰。請爲奴罪人河翼龍金重得。亟命王府。設鞫得情。夬法王法。上曰。不允。措辭見上又啓曰。請海南縣定配罪人李弘濟。亟令王府設鞫嚴問。上曰。不允。措辭見上又啓曰。請海南縣竄配罪人金載順。亟令王府設鞫嚴問。上曰。不允。措辭見上又啓曰。請寢竄逐罪人朴宗岳放釋之命。上曰。不允。措辭見上又啓曰。請遠竄罪人聖中。放逐罪人有臣宗甲義駿等。竝令王府設鞫嚴問。期於得情。夬正王法。上曰。不允。措辭見上又啓曰。請還寢福氷酌處之命。依律處斷。上曰。不允。措辭見上又啓曰。請海美縣定配罪人申光復。更令王府嚴鞫得情。上曰。不允。措辭見上又啓曰。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府嚴鞫得情。夬正王法。上曰。不允。措辭見上又啓曰。請定配罪人具翼遠。亟寢酌處之命。仍令王府嚴鞫得情。夬施當律。上曰。不允。措辭見上又啓曰。請減死安置罪人大燮。亟寢酌處之命。仍令王府設鞫得情。夬正王法。上曰。不允。措辭見上又啓曰。請減死罪人弼海。亟寢酌處之命。仍令王府。設鞫得情。夬正王法。上曰。不允。措辭見上又啓曰。請放逐鄕里罪人尹得毅。施以屛裔之典。上曰。不允。措辭見上又啓曰。請遠竄罪人安兼濟李宅鎭。亟命王府。設鞫得情。夬正王法。上曰。不允。措辭見上又啓曰。請恒善支屬。亟命散配。日謙兄弟。竝投絶島。以嚴隄防。上曰。不允。措辭見上又啓曰。請還寢禁庭拔劍罪人朴重根。殺人罪人李彝永。僞印曆書罪人李㖯伊。減死之命。依律處斷。上曰。不允。措辭見上又啓曰。請荐棘罪人瑩中。亟令王府設鞫嚴問。夬施當律。上曰。不允。措辭見上又啓曰。請亟收放逐罪人鄭遠達。珍島郡定配罪人閔百奮。放釋之命。上曰。不允。措辭見上又啓曰。請固城縣投畀罪人李鎭常。巨濟府絶島安置罪人朴宗集。亟令王府拿鞫得情。施以當律。上曰。不允。措辭見上又啓曰。請吳濬根。亟施屛裔之典。上曰。不允。措辭見上又啓曰。請河東府減死定配罪人昌鼎。依律處斷。上曰。不允。措辭見上又啓曰。請濟州牧減死定配罪人範聖。依律處斷。上曰。不允。措辭見上又啓曰。請物故罪人德泰支屬之應坐者。一倂詳査。絶島散配。上曰。不允。措辭見上又啓曰。請柒原縣定配罪人志遜。更令王府設鞫嚴問。期於得情。上曰。不允。措辭見上又啓曰。請散配罪人孫景完李德杓趙德涵趙命禧金德獜。竝令王府更加嚴鞫。依律處斷。上曰。不允。措辭見上又啓曰。請減死定配罪人德秀。亟令王府更加嚴鞫。夬正王法。上曰。不允。措辭見上又啓曰。請削黜罪人鄭履煥。絶島安置。上曰。不允。措辭見上竝出擧條以慶尙監司李在簡。別武士都試請賞。啓本命書傳敎曰。觀此慶尙監司李在簡別武士都試啓本。則優等人賞典。有依節目稟處之請。今番新定式。必是未及知之之致也。月前前監司李性源。以優等人。邊將承傳之無施行。此輩擧皆落莫云。而其後次對禁將。請以嶺南出身別武士優等人。擬望於禁御兩營哨官窠。作爲初仕之道。兼示綏遠之意。予則允之。仍出擧條定式矣。擧行形止。該道無狀聞之事。故前此已欲提敎而未果。以今啓目觀之。可知京司之尙不發關知委也。事之疎漏。莫甚於此。係是用人之事。亦屬釐弊之政。則不卽知委之責。備局兵曹均有其失。其令定式擧條。及此傳敎。卽爲謄關。分付該道。此後請賞啓本。以此定式。枚擧陳請事知委。原啓目。亦爲下送。更令修正入啓事。自政院。下諭于本道臣李在簡處。又命書傳敎曰。城門開閉。何等重大之事。則昨日偕來史官出送時。雖有仍留之命。而史官出去後。亦不卽閉。夜深之後。只憑下隷之言。始乃還閉云。若此則閉門標信。可謂無用之物。大抵此事。非今斯今。已成流來謬例。須有一定之例。可以按而行之。此後凡城門仍留時。雖於未閉前。有仍留之命。如無標信。切勿擧行。而還閉之時。宣傳官持標信。仍爲留在。待送出送之人。與入當入之人然後。與部將眼同還閉復命事。定式。如値祈晴祭時。則近例。亦以兵判令箭開閉。事甚乖當。此亦待標信開閉事。亦爲定式之意。分付兵曹。又命書傳敎曰。凡城門開閉。四大城門則宣傳官一人齎宣傳標信。禁軍一人齎當門當更符驗。又宣傳官一人。齎開門標信。先以開門標信。開闕門然後。齎宣傳標信及符驗者。眼同到城門而啓鑰。至於間門。則但以開門標信開之。此古例然也。今秋陵幸時。留都諸臣。未諳此例。以信箭開門矣。旣有知申筵奏定式。固當依此遵行。而今又以大小城門仍留時。亦用標信擧行之意。定式。四大門則與閉而開之有異。不必用符驗。亦不必用開門標信。以宣傳標信擧行。間門仍留。亦用此例。該房知悉。又命書傳敎曰。昨觀刑曹回啓。可謂得體矣。大抵司寇。自有法度。惟當按而行之。豈可以微細之事。而續續創無於法之法乎。況外藩稟請。事體亦宜審愼。而今番黃海道松禾縣。以流配罪人一名之作弊本邑。請令移配他道。身爲守土之官。此等事。不能操切。至於煩請朝廷者。已是可駭。況厥漢之作弊。以性本獰悍之致云。則作弊於本邑者。其可不作弊於他道乎。然則他道之民。果何辜也。此亦紀綱所在。當初徑先稟請之失。不可無警。黃海監司徐有寧。從重推考。又命書傳敎曰。宣傳官廳射會。連三次居首人論賞。旣有昨年受敎節目。宣傳官金益彬半熟馬一匹賜給。又命書傳敎曰。宣傳官廳射會時三巡全布人員論賞。亦有受敎節目。宣傳官金益彬內下弓箭一部賜給。仍命退。承史以次退出。